Na temelju odredbe članka 95. a u svezi sa odredbom članka 130. stavka 1. Zakona o komunalnom gospodarstvu („Narodne novine“ broj 68/18, 110/18) i članka 30. Statuta Općine Privlaka („Službeni glasnik Zadarske županije“ 05/18), Općinsko vijeće Općine Privlaka, na svojoj 18. sjednici održanoj dana 22. siječnja 2019.godine donosi

**Odluka o komunalnoj naknadi Općine Privlaka**

Članak 1.

Ovom Odlukom se propisuju:

* područja zona u Privlaka u kojima se naplaćuje komunalna naknada
* koeficijent zone (Kz) za pojedine zone u Općini Privlaka u kojima se naplaćuje komunalna naknada
* koeficijent namjene (Kn) za nekretnine za koje se plaća komunalna naknada
* rok plaćanja komunalne naknade
* nekretnine od važnosti za Općinu Privlaka koje su u potpunosti ili djelomično oslobađaju od plaćanja komunalne naknade
* opći uvjeti i razlozi zbog kojih se u pojedinačnim slučajevima odobrava djelomično ili potpuno oslobođenje od plaćanja komunalne naknade.

Članak 2.

Komunalna naknada je novčano javno davanje koje se plaća za održavanje komunalne infrastrukture.

Sredstva komunalne naknade namijenjena su financiranju održavanja i građenja sljedećih komunalnih infrastruktura:

1. nerazvrstanih cesta

2. javnih zelenih površina

3. javne rasvjete

4. groblja

Osim građevina navedenih u stavku 2. ovoga članka, Općinsko vijeće Općine Privlaka može odlukom odrediti i druge građevine komunalne infrastrukture, ako služe za obavljanje komunalne djelatnosti.

Komunalna naknada je prihod Proračuna Općine Privlaka.

Članak 3.

Komunalna naknada plaća se za:

1. stambeni prostor

2. garažni prostor

3. poslovni prostor

4. građevinsko zemljište koje služi obavljanju poslovne djelatnosti

5. neizgrađeno građevinsko zemljište.

Komunalna naknada plaća se za nekretnine iz stavka 1. ovoga članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Privlaka.

Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.

Članak 4.

Komunalnu naknadu plaća vlasnik odnosno korisnik nekretnine iz članka 3. stavka 1. ove Odluke.

Korisnik nekretnine iz stavka 1. ovoga članka plaća komunalnu naknadu:

1. ako je na njega obveza plaćanja te naknade prenesena pisanim ugovorom

2. ako nekretninu koristi bez pravne osnove ili

3. ako se ne može utvrditi vlasnik.

Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

Članak 5.

Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole

2. danom sklapanja ugovora kojim se stječe vlasništvo ili pravo korištenja nekretnine

3. danom pravomoćnosti odluke tijela javne vlasti kojim se stječe vlasništvo nekretnine

4. danom početka korištenja nekretnine koja se koristi bez pravne osnove.

Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade prijaviti Službi za proračun, financije i razrez općinskih poreza Jedinstvenog upravnog odjela Općine Privlaka nastanak te obveze odnosno promjenu tih podataka.

Pod drugim podacima bitnim za utvrđivanje obveze plaćanja komunalne naknade iz stavka 2. ovoga članka smatra se promjena obračunske površine nekretnine ili promjena namjene nekretnine.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

Članak 6.

Komunalna naknada obračunava se po četvornome metru (m²) površine nekretnine za koju se utvrđuje obveza plaćanja komunalne naknade, i to za:

1. stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine (»Narodne novine«, br. 40/97.)

2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

Iznos komunalne naknade po četvornome metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

Članak 7.

Vrijednost boda (B) odlukom utvrđuje Općinsko vijeće do kraja studenoga tekuće godine, a koja Odluka se primjenjuje od 1. siječnja iduće godine.

Vrijednost boda komunalne naknade (B) određuje se u kunama po četvornome metru (m²) korisne površine stambenog prostora u prvoj zoni.

Polazište za određivanje vrijednost boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

Ako Općinsko vijeće ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

Članak 8.

Područja zona u Općini Privlaka u kojima se naplaćuje komunalna naknada određuju se s obzirom na uređenost i opremljenost područja komunalnom infrastrukturom.

U Općini Privlaka određuju se dvije zone naplate komunalne naknade:

1. Prvu zonu čine područje naselja Sabunike.

2. Drugu zonu čine područja zaseoka Batalaža, Begonjići (Donji i Gornji), Grbići, Glavanci, Buvići, Mletak, Kurtići, Šangići, Skoblari, Žegar, Selo (Donje i Gornje), Sabunike, Škrapavac, Sebačevo (Donje i Gornje), Glavica (velika i Mala) i Loznica.

Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području Općine Privlaka.

Članak 9.

Za područje Općine Privlaka određuju se slijedeća mjerila (s obzirom na vrstu nekretnine odnosno djelatnosti), koeficijenti zone (Kz) i koeficijenti namjene (Kn) za obračun komunalne naknade:

|  |  |  |  |  |
| --- | --- | --- | --- | --- |
| Red. br. | Vrsta nekretnine – djelatnosti | Zona | Koeficijent zone (Kz) | Koeficijent namjene (Kn) |
| 1. | Stambeni prostor (stanovi, obiteljske kuće, kuće za odmor), stambeni prostor koji koriste neprofitne udruge građana, garažni prostor, pomoćni objekti | III | 0,300,25 | 1,001,00 |
| 2. | Poslovni prostor koji koriste neprofitne udruge građana | III | 0,300,25 | 1,001,00 |
| 3. | Poslovni prostor koji se koristi za obavljanje proizvodne djelatnosti | III | 0,300,25 | 4,00 4,00 |
| 4. | Poslovni prostor koji se koristi za obavljanje trgovačke, ugostiteljske, turističke i druge poslovne djelatnosti | III | 0,300,25 | 9,00 9,00 |
| 5. | Građevinsko zemljište koje se koristi za obavljanje poslovne djelatnosti | III | 0,300,25 | 10% koeficijenta namjene određenog za poslovni prostor |
| 6. | Neizgrađeno građevinsko zemljište (koje se nalazi na područjima u kojima je omogućeno priključivanje na infrastrukturu) | III | 0,300,25 | 0,050,05 |

Članak 10.

Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.

Članak 11.

Komunalna naknada se plaća kvartalno i to u slijedećim razdobljima:

* 1. kvartal od 01.01. do 31.03. tekuće godine s datumom dospijeća 31.03. tekuće godine
* 2. kvartal od 01.04. do 30.06. tekuće godine s datumom dospijeća 30.06. tekuće godine
* 3. kvartal od 01.07. do 30.09.. tekuće godine s datumom dospijeća 30.09. tekuće godine
* 4. kvartal od 01.10. do 31.12. tekuće godine s datumom dospijeća 31.12. tekuće godine.

U slučaju da obveznik zakasni s plaćanjem dospjelog iznosa komunalne naknade, u obvezi je platiti zateznu kamatu na dospjeli iznos komunalne naknade.

Članak 12.

Kod utvrđivanja visine komunalne naknade donosi se Rješenje o komunalnoj naknadi.

Rješenje iz stavka 1. ovog članka donosi Jedinstveni upravni odjel Općine Privlaka u skladu sa ovom Odlukom i Odlukom o vrijednosti boda komunalne naknade (B), u postupku pokrenutom po službenoj dužnosti.

Rješenje iz stavka 1. ovoga članka donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima.

Članak 13.

Rješenjem o komunalnoj naknadi utvrđuje se:

1. iznos komunalne naknade po četvornome metru (m²) nekretnine

2. obračunska površina nekretnine

3. godišnji iznos komunalne naknade

4. kvartalni iznos obroka komunalne naknade i

5. rok za plaćanje kvartalnog iznosa obroka komunalne naknade.

Članak 14.

Komunalna naknada ne plaća se za:

* nekretnine čije se održavanje financira iz proračuna Općine Privlaka, a koriste ih udruge i športski klubovi koji djeluju na području Općine Privlaka i ustanove čiji je osnivač Općina Privlaka
* nekretnine u kojima se obavljaju djelatnosti neprofitabilne ustanove ili udruge iz područja kulture, športa i sl., a koji su pretežito korisnici proračunskih sredstava Općine Privlaka.

Članak 15.

Obveznik komunalne naknade koji ima dospjelo dugovanje po osnovi komunalne naknade, plaćanje dugovanog iznosa može izvršiti na slijedeće načine:

* jednokratnom uplatom cjelokupnog iznosa dugovanja, u kojem slučaju će mu se otpisati zatezne kamate i trošak ovrhe
* uplatom dugovanog iznosa u obrocima, s tim da mjesečni obrok ne smije prelaziti 10% mjesečnih primanja domaćinstva obveznika komunalne naknade, u kojem slučaju se ne otpisuju zatezne kamate ali se otpisuje trošak ovrhe.

Obvezniku komunalne naknade koji ima dospjelo dugovanje po osnovi komunalne naknade, a čije domaćinstvo ima mjesečna primanja manja od minimalne bruto mjesečne plaće propisane od strane nadležnih tijela u Republici Hrvatskoj u vrijeme početka dugovanog iznosa, odobriti će se plaćanje u obrocima, s tim da mjesečni obrok ne smije preći 10% primanja domaćinstva te osobe, a istoj će se otpisati dug po osnovi zateznih kamata i troška ovrhe.

Članak 16.

Općinski načelnik može svojom odlukom u potpunosti osloboditi od plaćanja komunalne naknade osobu koja je korisnik socijalne pomoći, sve dok prima socijalnu pomoć.

Obveznik komunalne naknade koji ima dospjelo dugovanje po osnovi komunalne naknade, a čija mjesečna primanja domaćinstva ne prelaze 1.000,00 kuna, oslobađaju se od plaćanja dugovanja po osnovi komunalne naknade u cijelosti.

Članak 17.

Postupci po Odluci o komunalnoj naknadi („Službeni glasnik Zadarske županije“ br 12/01), započeti do stupanja na snagu ove Odluke, dovršit će se prema odredbama te Odluke.

Članak 18.

Stupanjem na snagu prestaje važiti Odluka o komunalnoj naknadi („Službeni glasnik Zadarske županije“ br 12/01).

Članak 19.

Ova Odluka stupa na snagu osmog dana od dana objave u Službenom glasniku Zadarske županije.

KLASA:363-03/19-01/01

URBROJ:2198/28-01-19-1

Privlaka, 22. Siječnja 2019.g.

OPĆINA PRIVLAKA

OPĆINSKO VIJEĆE

Predsjednik

Nikica Begonja